Continua amb bona acceptació el programa ‘Ben-estar familiar’
08 de març de 2022

Arranquen les sessions dirigides a pares i mares per a tractar problemàtiques com la influència del grup d'iguals, d'internet o de les xarxes socials

L'Ajuntament continua amb el programa de Serveis Socials ‘Ben-estar familiar’, posat en marxa en col·laboració amb l'IES l'Eliana, en el qual estan participant diferents famílies del municipi. Durant el curs escolar alumnat del centre assisteix, amb caràcter mensual, a sessions de formació i sensibilització i recentment ha arrancat la programació dirigida a progenitors per a tractar algunes de les problemàtiques amb major incidència en la població adolescent com la influència del grup d'iguals, d'internet o de les xarxes socials.

Amb aquest programa, que s'estendrà fins a final de curs, el consistori busca crear un espai de desenvolupament i entrenament d'habilitats per a la vida que oferisquen oportunitats per al desenvolupament integral, apoderament i cohesió familiar, en pro del foment del bon tracte a la infància i el benestar familiar.

En aquest sentit l'edil de Polítiques Socials, Mª José Valenzuela, ha reafirmat el compromís municipal amb les famílies elianeres i ha recordat que es tracta d'un programa que es canalitza a través de l'institut i que compta amb una demanda creixent.